একটু বেশি মাত্রাতেই বাংলায় প্রবাদের চল রয়েছে। সেসব অাবার বেশ খেটেও যায় ! যেমন, ভাবিয়া করিও কাজ, করিয়া ভাবিও না। পিয়ার্স ব্রসননের বাংলা প্রবাদ জানার কথা নয়। তাছাড়া, যে পানমশলার জন্য তিনি বিজ্ঞাপন করেছেন, তার বিষয়েই যখন ভাল করে জেনে উঠতে পারেননি, তখন তাঁর কাছ থেকে বাংলা জানার প্রত্যাশা একটু বেশিই ! কিন্তু কোথাকার পানমশলার গন্ধ কোথায় ভাসে, কে জানে ! দাবি, শরীরের উপর পানমশলার ক্ষতিকারক প্রভাব 
না-জেনেই বিজ্ঞাপন করেছিলেন পিয়ার্স।
মুশকিল হল, কৃতকর্মের জন্য ক্ষমা চাইলেই সবসময় ড্যামেজ কন্ট্রোল করা যায় না। পিয়ার্সের মতো ব্যক্তিত্ব একটি পণ্য বিষয়ে পর্যাপ্ত না-জেনেই তার বিজ্ঞাপনে অবলীলায় কাজ করবেন, এটা ভেবে নেওয়া শক্ত। অবশ্য ভুল মানুষমাত্রেরই ঘটে। তবে ভ্রান্তিবিলাস শেষপর্যন্ত ক্ষতিকরই। অসংখ্যবার ভুল করেছে এবং সেজন্য ক্ষমাও চেয়ে নিয়েছে— এ বিষয়ে মোটামুটি বিশ্বরেকর্ড করেছে সিপিএম। রবীন্দ্র-সুভাষের মূল্যায়ন, দেশের স্বাধীনতার প্রতি মনোভাব বা কেন্দ্রে কংগ্রেসের উপর থেকে সমর্থন প্রত্যাহার— কোনও ক্ষেত্রেই সিপিএম ‘ভাবিয়া’ কাজ করেনি এবং তাই কাজ করে ভেবেও লাভ হয়নি ! ভ্রান্তিবিলাস মোদী সরকারেরও কিছু কম ঘটেনি, ঘটে চলেছেও নিরন্তর। এ রাজ্যের শাসকদলের কুশীলবেরাও ভ্রান্তির বিলাসেই সম্পৃক্ত। জগতের, সমাজের, কৃষ্টির, সৃষ্টির কত ক্ষেত্রে যে ভ্রান্তির চাষবাস, ইয়ত্তা নেই ! সৌরভ গঙ্গোপাধ্যায় ভারতীয় ক্রিকেটকে চূড়ান্ত পেশাদারিত্বে উত্তীর্ণ করেছিলেন। কিন্তু তাঁকেও গ্রেগ চ্যাপেলকে কোচ করে মাশুল গুনতে হয়েছিল !
পিয়ার্স ব্রসনন নতুন কিছু করেননি। কিন্তু করলে ভাল করতেন। পণ্য সম্বন্ধে সম্যক জ্ঞান অর্জন না-করে বিজ্ঞাপনে অংশ নিয়ে বিপদে পড়েছিলেন অমিতাভ বচ্চন, মাধুরী দীক্ষিতের মতো বলিউড-ব্যক্তিত্বও। ফলে, পূর্ব নিদর্শন ছিলই। পিয়ার্স যেটিকে ‘ব্রেথ ফ্রেশনার’ বলে মনে করেছেন, সেটি যে ব্যবহারকারীকে ডেথস্টেশনে পৌঁছে দিতে পারে, তাঁর এই ধারণা থাকাটা জরুরি ছিল ! অন্যদিকে, পানমশলা সংস্থাটিরও কর্তব্য ছিল, তাদের পণ্য বিষয়ে বিশদ তথ্য পিয়ার্সকে দেওয়া। কারণ, প্রচার জরুরি হলেও তা কখনওই সমাজস্বাস্থ্যের চেয়ে বেশি জরুরি নয়।